FI Euroopan unionin virallinen lehti CE 84/519

(2004/C 84 E/0595)

KIRJALLINEN KYSYMYS E-4069/03

esittäjä(t): José Ribeiro e Castro (UEN) komissiolle

(14. tammikuuta 2004)

Aihe: Euroopan meriturvallisuiisvirasto

Eurooppa-neuvosto on viimeinkin päättänyt, minne Euroopan meriturvallisuusvirasto sijoitetaan.

Päätöksen mukaan virasto sijoitetaan Lissaboniin, mikä on tervetullutta, kun otetaan huomioon Lissabonin maantieteellinen sijainti ja palveluiden taso. Huomionarvoisia ovat myös Portugalin laajat merialueet sekä mantereella että Azoreilla ja Madeiralla. Näillä sijaitsevia tärkeitä merikäytäviä hyödyntäen hoidetaan transatlanttista liikennettä Pohjois- ja Etelä-Atlantin sekä Pohjois-Euroopan ja Välimeren välillä.

Päätös viivästyi kuitenkin erinäisistä poliittisista tekijöistä johtuen liikaa, ja se on pikaisesti pantava täytäntöön.

Kysyn komissiolta seuraavaa:

— Milloin komissio aikoo saattaa viraston sijoittamisen päätökseen, ja milloin Euroopan meriturvallisuus-virasto alkaa toimia Lissabonissa täydellä teholla? Onko komissiolla jo lopullista sijoittamista koskeva aikataulu?

— Miten suuri henkilökunta tulee viraston käyttöön? Onko henkilökuntaa jo palkattu? Mitä menetelmiä ja aikataulua on noudatettu?

— Mitä määritellyn tehtäväluettelon mukaisia tehtäviä Euroopan meriturvallisuusvirastolle ja sen johtajille pääasiassa annetaan, kun se alkaa toimia täydellä teholla?

Loyola de Palacion komission puolesta antama vastaus

(18. helmikuuta 2004)

Komissio on tyytyväinen päätökseen, jonka jäsenvaltioiden edustajat tekivät valtioiden tai hallitusten päämiesten tasolla joulukuussa 2003 ja jossa Euroopan meriturvallisuusviraston (EMSA) sijaintipaikaksi vahvistettiin Lissabon. Ennen päätöksen tekemistä komission oli 27. kesäkuuta 2002 annetun parlamentin ja neuvoston asetuksen (EY) N:o 1406/2002 (1) 23 artiklan mukaisesti aloitettava viraston toiminta tilapäisesti omissa tiloissaan Brysselissä. Virasto toimii siis jo tilapäisessä sijaintipaikassaan, sen keskeinen henkilöstö on rekrytoitu ja vuoden 2004 työohjelmaa toteutetaan parhaillaan.

Tarkkaa aikataulua viraston muutosta Lissaboniin ei ole vielä laadittu, mutta virasto neuvottelee asiasta parhaillaan Portugalin hallituksen kanssa. Muuttoaikatauluun vaikuttavat tietenkin sopivien tilojen valinta ja valmistelu sekä se, milloin hallinnolliset menettelyt nykyisen toimistoinfrastruktuurin ja henkilöstön siirtämiseksi Lissaboniin saadaan päätökseen.

Tammikuussa 2004 viraston palveluksessa oli 22 henkilöä (yksi virkamies, 13 väliaikaista toimihenkilöä ja kahdeksan ylimääräistä toimihenkilöä). Henkilöstön määrää lisätään helmikuussa 2004 seitsemällä kansallisella asiantuntijalla, neljällä väliaikaisella toimihenkilöllä ja kahdella ylimääräisellä toimihenkilöllä. Lisäksi valintaprosessi lisähenkilöstön palkkaamiseksi joihinkin marras- ja joulukuussa 2003 julkaistuihin avoimiin toimiin on käynnissä. Viraston henkilöstötaulukko vuodeksi 2004 sisältää laajentumisen jälkeen 55 tointa (viisi virkamiestä ja 50 väliaikaista toimihenkilöä). Vuotta 2004 koskevista viraston hallinto-määrärahoista on varauduttu rekrytoimaan myös kansallisia asiantuntijoita ja muutama ylimääräinen toimihenkilö. Kaikki hakemuspyynnöt ja työpaikkailmoitukset julkaistaan viraston perustamalla www-sivustolla (www.emsa.eu.int).

Virasto on laatinut vuodeksi 2004 kunnianhimoisen työohjelman, joka sisältää useimmat sille asetuksessa (EY) N:o 1406/2002 osoitetut tehtävät. Viraston työohjelma vuodeksi 2005 vahvistetaan hallintoneuvostossa lokakuussa 2004 edellä mainitun asetuksen 10 artiklan 2 kohdan d alakohdan mukaisesti.

(1) EYVL L 208, 5.8.2002.